"Giv hjerteblod til Farsø Sygehus". Sådan lyder en ny kampagne fra Støtteforeningen for Farsø Sygehus og det lokale donorkorps.

- Vi håber at få nogle nye donorer - og så støtte det her hus, som donorerne er glade for at komme i, siger formanden for Donorkorpset i Hobro, Gerda Lynderup. Ved at melde sig som ny donor, deltager borgerne i udtrækningen af gavekort. Og viser samtidig støtte til bevarelse af sygehuset. - Det synes jeg er en god idé, hvis det kan skaffe flere donorer, siger Lars Kynde, doner fra Aars. Og støttes af Anni Aagesen fra Farsø. - Det er en fantastisk god idé, især hvis det kan være med til at bevare sygehuset. Frygter frafald blandt donorerne Donorkorpset frygter, at donorerne falder fra, hvis de i fremtiden skal til Hobro eller Aalborg for at blive tappet. - Min arbejdsplads giver fri til os - men det skyldes også, at det kun tager en halv time. Hvis jeg skal til Hobro eller Aalborg, falder jeg fra, siger Gerda Lynderup. Den helt store tappedag er på torsdag, hvor en stor del af byrådet giver blod for sygehuset.